Date: 1422
Issuing place: Stockholm
Country: Ruotsi
Language: saksa
Document type: Paikallishallinto, Kirjeet

Minen vruntliken grut unde underdanycheyt tovoren gescreven an myne leven vrundes, borghermeyster unde rat der stat Revele. Also gy wol weten, wo alle sake gevallen sint twisschen her Kersten unde my, sunt also dar geschen is, also do he my[n] erve vor passchen erste werve besatte, unde ic moste wylkore doen ut deme rechte nicht unwykene, unde ic hadde do gerne borgen wedder gehat van deme boden, de myn erve besaet hadde; des en mochte my nicht beschen, unde des velle gy do darvoer unde bereden ju unde seden my do, dat her Kersten solde to Revele comen ofte senden dar sinen mundeghen boden to pinxsten, dede recht geve unde neme. Des vel id syk, dat des nicht en scach, dat myn erve na pinxsten ander werve wart besaet. Des gink ic do echter vor ju unde do moste ic aver ander werve wylkore doen, und do hadde ic oc gerne borghen gehaet van her Kerstens boden Hans van Lunen, de dar do jeghenwardych stunt in deme raetstole; unde des en mochte my oc do nicht bescheyn, unde do sede my do oc her Gert Wytte, her Kersten solde to Revel comen to sunte Johannes dage ofte senden dar sinen mundeghen boden, de recht geve unde neme. Des was ic do na der tiit vor den meyster, de wysede my in dat Lubessche recht, dar sik her Kersten myt my in gegeven heft; wo ic darvan gesceyden sy, dat is ju wol wytlyk. Des vel yd sik na der tiit, dat ic van Revel segelde to deme Holme na enen breve, dar my macht ane lycht, unde oc, dat ic gerne dat myne van den Holme hadde gehaet, dat hir leget an osemunde. Des quam hir her Kersten unde beclaegede my vor deme rade, unde ic en wolde my hir int recht myt em nicht geven unde ic berychtede den heren, de darover seten, wo alle sake geschen is in deme Lubesschen rechte, und wo ic my ut deme Lubesschen rechte nicht geven wolde wedder in dyt recht, unde ic schoet my gensliken in dat Lubessche recht to Revel, dat he ju gescreven heft unde dar he my inne beclaget heft unde myn erve unde myn gut inne bekummert heft, unde dar he nen to sede, dat he sik nicht int recht gegeven en heft, dar ic eme to antworde, do he myn erve unde myn gut besatte, do gaf he sik genoech int recht. Hirumme so wetet, leven vrundes, dat ic myn recht noch utstan wyl to Revel unde wil noch dar rechtes geneten unde untgelden. Darumme so dut wol unde scrivet my to, wes gy by my doen wyllen, wante ic ligge hir up der vryheyt to den swarten broderen, wante he my drowede in deme rechte unde heft my openbare gesecht, ic en sal nicht to bedende hebben dan dat lif, al volt id sik, al were id oc in kerken unde in klusen, dat heft he openbere gesecht vor manneghen guden manne; ich wyl id noch claghen heren unde vorsten, beyde geystlich unde werlych, dat ic arme man dyt lyde boven recht. Dut wol, leven vrundes, unde weset hirane vorseyn, wante gy wol weten, do gy id van my hebben wolden, dat ic id so solde laten ghan, dat ic alle weghe sede mynes rechtes unvorsumet, ich kande den man wol unde sede ju dat wol, wo he id myt my gehanteret hadde in deme Swedesschen rechte, dar he my negheyne daghe en helt. Oc is my hir gesecht, wo dat he dat closter late bewachten, dat ic dar nicht afcomen en sal, unde haft dar lude to ghesaet, de uppe my solen warden. Hirumme so wyl ic hir id ene wyle vorholden, also lange dat id wat sachter wert. Hirumme dut wol unde scrivet my, wes gy by my doen wyllen. Darmede so bevele ic ju Gode to ewygher tiit. Screven des mytwekens na sunte Bartolomeus daghe. By my Johannes Poryn.